
A turisztikai desztinációs menedzsment szervezetek helyzetének értékelése a Hajdúszoboszlói Turisztikai Nonprofit Kft. példáján keresztül

Az elmúlt évek során a turizmus ágazata jelentősen átalakult a gazdasági, társadalmi és környezeti hatások miatt. Változtak az utazási szokások és a turisták igényei egyaránt. Egyre nehezebb feladat a turisztikai szolgáltatók számára, hogy meg tudjanak felelni a piac igényeinek, illetve lépést tudjanak tartani a versenytársaikkal. Ehhez szükség van egy komplex turisztikai termékre, erős marketingtevékenységre, valamint fontos, hogy a szolgáltatók felismerjék lehetőségeiket. Azonban a gazdasági válság hatása és a turizmus változásai jelentősen nehezítik a szolgáltatók önálló, sikeres piaci fellépését. Ezért mind desztinációs, mind pedig magasabb szinteken szükséges egy sikeres turisztikai irányítási rendszer kiépítése, mely Magyarországon napjainkban is folyamatban van.
Dolgozatom fő célkitűzése, a turisztikai desztinációs menedzsment szervezetek helyzetének értékelése a Hajdúszoboszlói Turisztikai Nonprofit Kft. példáján keresztül. Célkitűzésem megvalósításához konkrét feladatokat rendeltem: 1) Hajdúszoboszló, mint desztináció bemutatása és értékelése; 2) A Hajdúszoboszlói Turisztikai Nonprofit Kft. működésének bemutatása; 3) Az érintett szakemberek témához kapcsolódó tapasztalatainak és véleményének begyűjtése és feldolgozása mélyinterjúk lefolytatásával.
A feladatok elvégzését követően összeállítottam a szervezet SWOT analízisét, mely rávilágít annak erősségeire és gyengeségeire, valamint a külső tényezők okozta lehetőségekre és veszélyekre. A szervezet többek között olyan erősségek birtokában van, mint a szakmai együttműködés megléte vagy a pályázatokon eddig elért eredmények. A még hatékonyabb működést segíthetik a meglévő lehetőségek kihasználása, mint az új, potenciális piacok megléte, vagy a pályázatokon való további sikeres részvétel. Azonban számos belső tényező nehezíti a sikeres együttműködést, így fontos kiküszöbölni a tagok között fennálló ellentéteket, vagy a kommunikáció okozta nehézségeket. Emellett fontos, hogy felismerjék a veszélyeket, mint az erősödő piaci helyzet, vagy a tömegturizmus negatív hatása.
Vizsgálataim alapján úgy vélem, hogy a versenyképes és fenntartható turizmus megteremtéséhez és fenntartásához elengedhetetlen a desztinációs menedzsment szervezeti rendszer kiépítése, amely jó irányba halad, s kiváló lehetőséget jelent a szolgáltatók számára, azonban még számos változtatásra van szükség ahhoz, hogy az ilyen fajta turisztikai irányítás gördülékenyen működhessen.



